b'\n_START_ARTICLE_\nFranjo Sornik\n_START_SECTION_\n\xc5\xbdivljenje in delo\n_START_PARAGRAPH_\nOdra\xc5\xa1\xc4\x8dal je v Ru\xc5\xa1ah, kjer je kon\xc4\x8dal osnovno \xc5\xa1olo in se izu\xc4\x8dil za trgovca. Ve\xc4\x8d let je bil trgovski pomo\xc4\x8dnik in poslovodja, nekaj let je posku\xc5\xa1al tudi z lastno trgovino, nato pa se je zaposlil v pisarni v Tovarni du\xc5\xa1ika Ru\xc5\xa1e. Med okupacijo je bil izgnan v Beograd, po vojni pa se je vrnil na prej\xc5\xa1nje slu\xc5\xbebeno mesto v Ru\xc5\xa1ah, kjer je ostal do 1953, ko se je zaradi bolezni preselil v Izolo.\n_START_SECTION_\nGledali\xc5\xa1ko delo\n_START_PARAGRAPH_\nTako v Ru\xc5\xa1ah kot Izoli je bil aktiven na podro\xc4\x8dju kulture, zlasti na podro\xc4\x8dju gledali\xc5\xa1kega dela. V Ru\xc5\xa1ah se je s spodbudo re\xc5\xbeiserja Toma\xc5\xbea Stanija navezal na gledali\xc5\xa1ko tradicijo Bralnega dru\xc5\xa1tva, v okviru katerega je leta 1926 ustanovil mladinski dramski odsek. Obzorje si je \xc5\xa1iril z obiskovanjem gledali\xc5\xa1kih predstav v Mariboru, s \xc5\xa1tudijem in z osebnimi stiki (igralec Jo\xc5\xbee Mlakar, slikar Maks Kav\xc4\x8di\xc4\x8d). Postal je glavni organizator gledali\xc5\xa1kega dela v Ru\xc5\xa1ah, zlasti od 1932 naprej, ko je bilo na pobudo Vekoslava Janka zgrajeno letno gledali\xc5\xa1\xc4\x8de. Igre je dramatiziral (npr. Jur\xc4\x8di\xc4\x8devega Desetega brata), re\xc5\xbeiral in tudi igral. Po selitvi v Izolo je tudi tam nadaljeval z gledali\xc5\xa1kim delom._NEWLINE_V avli Doma kulture Ru\xc5\xa1e so mu leta 1961 postavili doprsni kip, ki je delo Gabrijela Kolbi\xc4\x8da, po njem se imenuje tudi krajevno dru\xc5\xa1tvo Kulturno umetni\xc5\xa1ko dru\xc5\xa1tvo Franjo Sornik Smolnik in Amaterski oder Franjo Sornik v Izoli.'